CELEX: 32015D1960
Language: fi
Date: 2015-10-29 00:00:00
Title: Komission täytäntöönpanopäätös (EU) 2015/1960, annettu 29 päivänä lokakuuta 2015, vuotuisten prioriteettiluetteloiden vahvistamisesta vuodeksi 2016 verkkosääntöjen ja suuntaviivojen laatimista varten (ETA:n kannalta merkityksellinen teksti)

30.10.2015   
            
            
               FI
            
            
               Euroopan unionin virallinen lehti
            
            
               L 284/187
            
         KOMISSION TÄYTÄNTÖÖNPANOPÄÄTÖS (EU) 2015/1960,
   annettu 29 päivänä lokakuuta 2015,
   vuotuisten prioriteettiluetteloiden vahvistamisesta vuodeksi 2016 verkkosääntöjen ja suuntaviivojen laatimista varten
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon verkkoon pääsyä koskevista edellytyksistä rajat ylittävässä sähkön kaupassa ja asetuksen (EY) N:o 1228/2003 kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 714/2009 (1), jäljempänä ’sähköasetus’, ja erityisesti sen 6 artiklan 1 kohdan,
   ottaa huomioon maakaasunsiirtoverkkoihin pääsyä koskevista edellytyksistä ja asetuksen (EY) N:o 1775/2005 kumoamisesta 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 715/2009 (2), jäljempänä ’kaasuasetus’, ja erityisesti sen 6 artiklan 1 kohdan,
   sekä katsoo seuraavaa:
   
               (1)
            
            
               Verkkosääntöjen ja suuntaviivojen laatiminen ja täytäntöönpano on tärkeä toimi, joka on välttämätön sähkön sisämarkkinoiden täydellisen yhdentymisen toteuttamiseksi. Kolmannella energiapaketilla (3) luotiin institutionaaliset järjestelyt verkkosääntöjen laatimiselle, jotta sähkö- ja kaasuverkkoja säänteleviä teknisiä, toiminnallisia ja markkinasääntöjä voidaan tarvittaessa yhdenmukaistaa. Tätä tarkoitusta varten energia-alan sääntelyviranomaisten yhteistyövirasto (ACER), siirtoverkonhaltijoiden eurooppalainen verkosto (ENTSO) ja Euroopan komissio tekevät tiivistä yhteistyötä kaikkien asianomaisten sidosryhmien kanssa.
            
         
               (2)
            
            
               Alat, joilla verkkosääntöjä voidaan laatia, on lueteltu sähköasetuksen ja kaasuasetuksen 8 artiklan 6 kohdassa. Verkkosääntöjen laatimisen sijaan komissio voi päättää laatia suuntaviivoja sähköasetuksen 18 artiklan 1, 2 ja 3 kohdassa ja kaasuasetuksen 23 artiklan 1 kohdassa luetelluilla aloilla. Sähköasetuksen ja kaasuasetuksen 6 artiklan 1 kohdan mukaan komission olisi ensin laadittava vuotuinen prioriteettiluettelo, jossa yksilöidään ne alat, joilla verkkosääntöjä on laadittava.
            
         
               (3)
            
            
               
                  Kaasualalla on viimeksi kuluneiden kolme vuoden aikana hyväksytty ja julkaistu yhdenmukaistetut säännöt, jotka koskevat ylikuormituksen hallintamenettelyjä, kapasiteetin jakamista, tasehallintaa sekä yhteentoimivuutta ja tiedonvaihtoa. Sähköalalla on hyväksytty ja julkaistu heinäkuussa 2015 kapasiteetin jakamista ja ylikuormituksen hallintaa koskevat yhdenmukaistetut säännöt.
            
         
               (4)
            
            
               Julkisessa kuulemisessa (4) suurin osa sidosryhmistä tuki jo käynnistettyjen toimien priorisointia ja korosti hyväksyttyjen verkkosääntöjen ja suuntaviivojen sellaista asianmukaista ja hyvin koordinoitua täytäntöönpanoa, jossa on varmistettu sidosryhmien jäsennetty osallistuminen.
            
         
               (5)
            
            
               Ottaen huomioon sidosryhmien vastaukset ja energian sisämarkkinoiden täydellisen yhdentymisen varmistamiseksi tarvittavat erilaiset toimet sekä sen, että verkkosääntöjen ja suuntaviivojen täytäntöönpano vaatii merkittäviä resursseja kaikilta asianomaisilta osapuolilta, myös Euroopan komissiolta, ACERilta, ENTSOlta ja sidosryhmiltä, vuotuisiin prioriteettiluetteloihin ei ole lisätty uusia aloja. Jotta yhteentoimivuutta ja tiedonvaihtoa koskevaan verkkosääntöön voitaisiin sisällyttää H-kaasun laatua koskeva tuleva CEN-standardi, kaasualan vuoden 2016 prioriteettiluetteloon lisätään kyseisen verkkosäännön muuttaminen. Sähköalan vuoden 2016 prioriteettiluettelossa säilytetään sähköntuottajiin sovellettavia verkkoliitäntävaatimuksia koskevat yhdenmukaistetut säännöt, koska tämän verkkosäännön lopullinen hyväksyminen tapahtuu vuoden 2016 alussa,
            
         ON HYVÄKSYNYT TÄMÄN PÄÄTÖKSEN:
   1 artikla
   Tässä päätöksessä vahvistetaan vuodeksi 2016 prioriteettiluettelo sähköalan ja kaasualan verkkosääntöjen ja suuntaviivojen laatimista varten.
   2 artikla
   Vuoden 2016 prioriteettiluettelo sähköalan yhdenmukaistettujen sääntöjen laatimista varten on seuraava:
   
               —
            
            
               verkkoon liittämistä koskevat säännöt:
               
                           —
                        
                        
                           sähköntuottajiin sovellettavia verkkoliitäntävaatimuksia koskevat säännöt (jatketaan komission hyväksymismenettelyä komitean äänestettyä asiasta vuonna 2015);
                        
                     
                           —
                        
                        
                           kulutuksen verkkoon liittäminen (jatketaan komission hyväksymismenettelyä komitean äänestettyä asiasta vuonna 2015);
                        
                     
                           —
                        
                        
                           suurjännitteisten tasasähköjärjestelmien liittämistä koskevat säännöt (jatketaan komission hyväksymismenettelyä komitean äänestettyä asiasta vuonna 2015);
                        
                     
         
               —
            
            
               verkon käyttöä koskevat säännöt (jatketaan komission hyväksymismenettelyä komitean äänestettyä asiasta vuonna 2015);
            
         
               —
            
            
               pitkän aikavälin kapasiteetin jakamista koskevat säännöt (jatketaan komission hyväksymismenettelyä komitean äänestettyä asiasta vuonna 2015);
            
         
               —
            
            
               tasehallintaa koskevat säännöt, mukaan luettuna verkkoon liittyvä varavoima (viimeistellään verkkosääntö ja aloitetaan komission hyväksymismenettely);
            
         
               —
            
            
               hätätilanteita ja normaalitilan palauttamista koskevat säännöt (viimeistellään verkkosääntö ja aloitetaan komission hyväksymismenettely);
            
         
               —
            
            
               yhdenmukaistettuja siirtotariffirakenteita koskevat säännöt (ACER laatii suuntaviivat oman selvitystyönsä tuloksista ja energiamarkkinoiden rakennetta koskevan aloitteen yhteydessä tehdyistä päätöksistä riippuen).
            
         3 artikla
   Vuoden 2016 prioriteettiluettelo kaasualan yhdenmukaistettujen sääntöjen laatimista varten on seuraava:
   
               —
            
            
               yhdenmukaistettuja siirtotariffirakenteita koskevat säännöt (aloitetaan komission hyväksymismenettely);
            
         
               —
            
            
               EU:n laajuiseen markkinalähtöiseen lähestymistapaan perustuvat uuden kaasunsiirtokapasiteetin jakamista koskevat säännöt (aloitetaan komission hyväksymismenettely);
            
         
               —
            
            
               H-kaasun laatuun liittyvää tulevaa CEN-standardia koskevat säännöt (laaditaan yhteentoimivuuteen ja tiedonvaihtoon liittyviä sääntöjä koskevan verkkosäännön muutosehdotuksen luonnos ja aloitetaan komission hyväksymismenettely).
            
         4 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 29 päivänä lokakuuta 2015.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 211, 14.8.2009, s. 15.
   
      (2)  EUVL L 211, 14.8.2009, s. 36.
   
      (3)  Kolmanteen energiapakettiin sisältyivät Euroopan parlamentin ja neuvoston direktiivi 2009/72/EY (EUVL L 211, 14.8.2009, s. 55), Euroopan parlamentin ja neuvoston direktiivi 2009/73/EY (EUVL L 211, 14.8.2009, s. 94), Euroopan parlamentin ja neuvoston direktiivi 2003/55/EY 2009 (EUVL L 176, 15.7.2003, s. 57), asetus (EY) N:o 714/2009, asetus (EY) N:o 715/2009 ja Euroopan parlamentin ja neuvoston asetus (EY) N:o 713/2009 (EUVL L 211, 14.8.2009, s. 1).
   
      (4)  Vastaukset on julkaistu seuraavassa osoitteessa: http://ec.europa.eu/energy/en/consultations/consultation-establishment-annual-priority-lists-development-network-codes-and